Kennarar funda um kaup og kjör
Nú standa yfir aðalfundir þriggja stærstu aðildarfélaga Kennarasambandsins. Leikskólinn, grunnskólinn og framhaldsskólinn ræða af fullum krafti um kaup sín og kjör, um menntafrumvörpin sem bíða þess að verða að lögum og fjölmörg önnur mál, auk þess að kjósa nýtt fólk til trúnaðarstarfa. Fundirnir hófust í gær en lýkur í dag.
Eiríkur Jónsson formaður KÍ flutti ávarp við setningu Félags grunnskólakennara í gær og sagði meðal annars að nærtækasta dæmið um kosti þess að sameina alla kennara og stjórnendur í ein samtök væri sú mikla vinna sem átti sér stað við endurskoðun laga um skólastigin þrjú og ekki síður endurskoðun laga um lögverndun og kennaramenntun.
"Ég er þess fullviss," sagði Eiríkur, "að ef kennarar og stjórnendur hefðu verið í þrennum samtökum þegar þessi vinna fór fram hefði niðurstaða hennar orðið önnur."
Ólafur Loftsson formaður Félags grunnskólakennara reifaði meðal annars undirbúning kjarasamninga og sagðist vænta þess að ný vinnubrögð myndu skila sér við samningaborðið.
Aðalheiður Steingrímsdóttir formaður Félags framhaldsskólakennara spurði meðal annars í setningarávarpi sínu hvernig á því stæði að meintar févana ríkisstofnanir gætu hækkað laun en ekki framhaldsskólarnir sem þó skila góðu búi? Hún benti á að árið 2005 voru laun viðmiðunarhópa í BHM um 2,5% hærri en laun framhaldsskólakennara en í júlí árið 2007 voru þau orðin 7% hærri. Þetta væri hluti af stöðugri þróun, að því er segir í tilkynningu.
Í ávarpi sínu við setningu sama fundar sagði Elna Katrín Jónsdóttir varaformaður KÍ meðal annars að kjör grunnskólakennara væru með öllu óviðunandi og til skammar fyrir allt þjóðfélag okkar. Elna minnti á að kennarar, námsráðgjafar og skólastjórnendur sameinuðust í  Kennarasambandi Íslands árið 2000 vegna þess að þeir trúðu því að sameinuð kennarastétt væri sterkari en sundruð.
Björg Bjarnadóttir formaður Félags leikskólakennara fjallaði meðal annars um ímynd kennara í setningarávarpi sínu í gær og sagði að góð ímynd hefði áhrif á kjör og af þeim sökum væri ímyndarvinna mikilvæg. Launin ein og sér byggju ekki til virðingu, þar þyrfti meira að koma til. Björg kom einnig meðal annars inn á umræðuna um fimm ára börnin sem nú stendur yfir og brýndi fólk til að hafa áherslu á velferð og hagsmuni barna í fyrirrúmi í þessari stefnumótun en talsvert virtist á skorta þar.
Nú standa yfir aðalfundir þriggja stærstu aðildarfélaga Kennarasambandsins.
Leikskólinn, grunnskólinn og framhaldsskólinn ræða af fullum krafti um kaup sín og kjör.
Eiríkur Jónsson formaður KÍ flutti ávarp við setningu Félags grunnskólakennara í gær.
"Ég er þess fullviss," sagði Eiríkur, "að ef kennarar og stjórnendur hefðu verið í þrennum samtökum þegar þessi vinna fór fram hefði niðurstaða hennar orðið önnur."
Aðalheiður Steingrímsdóttir formaður Félags framhaldsskólakennara spurði meðal annars í setningarávarpi sínu hvernig á því stæði að meintar févana ríkisstofnanir gætu hækkað laun en ekki framhaldsskólarnir sem þó skila góðu búi?
Í ávarpi sínu við setningu sama fundar sagði Elna Katrín Jónsdóttir varaformaður KÍ meðal annars að kjör grunnskólakennara væru með öllu óviðunandi
Björg Bjarnadóttir formaður Félags leikskólakennara fjallaði meðal annars um ímynd kennara í setningarávarpi sínu í gær.